Legea care instituie Anul Centenar al Patriarhiei Române în 2025 a fost promulgată, marţi, de preşedintele Klaus Iohannis.
Conform actului normativ, cu prilejul sărbătoririi Anului Centenar al Patriarhiei Române, Biserica Ortodoxă Română organizează activităţi şi evenimente prin care să omagieze memoria tuturor acelora care s-au ostenit pentru recunoaşterea oficială a Autocefaliei BOR şi dobândirea rangului ei de Patriarhie.
Parlamentul, Administraţia Prezidenţială, Guvernul, autorităţile administraţiei publice locale, precum şi instituţiile publice aflate în subordinea sau coordonarea acestora pot aloca fonduri din bugetele proprii, în limita alocărilor bugetare aprobate, şi pot sprijini logistic activităţile organizate de Biserica Ortodoxă Română cu acest prilej.